Klus, Martin, poslanec NR SR (2017-05-10):
Pekný podvečer, milé dámy, vážení páni, pán predsedajúci, ďakujem pekne za udelenie slova. Ja sa pokúsim stihnúť to tak, aby sme skončili presne o siedmej hodine, tak ako káže rokovací poriadok a ako sme sa uzniesli. Takže ak dovolíte, ja len pár veľmi stručných slov na túto tému, ako som ich spomenul už koniec koncov aj pri prvom čítaní tohto návrhu zákona. Vychádzajúc aj z politologickej praxe naprieč svetom, ale najmä Európou, je veľmi ťažko predstaviteľné, že by sa niektorých miest a obcí, ak by tento zákon začal platiť, na niekoľko mesiacov, dokonca možno hovoriť až o roku, chopili v podstate nikým nevolení úradníci alebo poslanci, ktorí sú na miestach viceprimátorov alebo vicestarostov, ktorí majú mizivú podporu verejnosti. Ja hovorím napr. o príklade z Banskej Bystrice, dnes máme na miestach viceprimátorov dvoch konkrétnych ľudí, ktorí mali vo svojich obvodoch menej ako 1 350 hlasov. Je ťažko predstaviteľné, že títo by boli de facto primátormi alebo primátorom, ak hovoríme o konkrétne jednom z nich, 80-tisícového krajského mesta. My sme tento návrh zákona pracovne v našom klube nazvali lex Raši, pretože nám je jasné, že sa týka predovšetkým Košíc, ale ako som povedal aj tu na tomto mieste, je dosť možné, že sa bude týkať aj niektorých ďalších krajských miest, okresných miest, možno niektorých obcí. Keďže spomínam obce, máme tu živý príklad toho, že starostom obce sa môže stať niekto aj v doplňujúcich voľbách na pol roka, ak sa ukáže ako akcieschopný, ako človek, ktorý dokáže vykonávať svoju funkciu zodpovedne, tak môže byť tento zvolený aj na ďalšie funkčné obdobie. Takže myslíme si, že aj vecne je tento návrh zákona nesprávne poňatý, hovorím, samozrejme, o kolegovi Milanovi Laurenčíkovi. Preto si dovolím podať procedurálny návrh v mene teda poslaneckého klubu SaS, ktorý bude vyzerať nasledovne. Vážený pán predsedajúci, podľa § 34 v spojitosti s § 73 ods. 3 písm. b) rokovacieho poriadku dávam procedurálny návrh, aby Národná rada Slovenskej republiky nepokračovala v rokovaní o návrhu poslancov Národnej rady Slovenskej republiky Tibora Bernaťáka, Martina Glváča, Dušana Jarjabka, Tibora Glendu a Bélu Bugára na vydanie zákona, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov. Odôvodnenie: Uvedený poslanecký návrh zakotvuje pravidlá, aby sa tzv. doplňujúce voľby na uprázdnené miesta starostov obcí a primátorov miest mohli vyhlásiť len do 31. 10. 2017, inak povedané, po tomto termíne nebudú môcť byť vyhlásené tzv. doplňujúce voľby. Potreba doplňujúcich volieb bola aktuálna najmä po voľbách do orgánov samosprávnych krajov, v ktorých avizujú kandidatúru viacerí starostovia a primátori, ktorí by po prípadnom volebnom úspechu vo voľbách do týchto orgánov samosprávnych krajov opustili posty starostov a primátorov. V demokratickej spoločnosti je sotva mysliteľné, aby posty starostov a primátorov zostali neobsadené viac ako rok, a obhájiť to nemožno ani argumentmi o finančných nákladoch na organizáciu volieb. Z uvedeného dôvodu podávam tento procedurálny návrh a žiadam, aby Národná rada Slovenskej republiky o ňom rozhodla hlasovaním. Ďakujem veľmi pekne.